钦定古今图书集成/明伦汇编/氏族典/第076卷 > 《朱氏世德碑记》明·太祖
## 钦定古今图书集成/明伦汇编/氏族典/第076卷 > 《朱氏世德碑记》明·太祖

本宗朱氏，出自金陵之句容，地名朱巷，有通德乡。上
世以来，服勤农桑。五代祖仲八公，娶陈氏，生男三人：
长六二公，次十二公。其季百六公，是为高祖考。娶胡
氏，生二子：长四五公，次即曾祖考。四九公。娶侯氏，生
子曰初一公、初二公、初五公、初十公，凡四人。初一公
配土氏，是为祖考妣。有子二人，长五一公，次即先考
讳世珍，元初籍淘金户，金非土产，市于他处。先祖初，
一公困于役，遂弃田庐，携二子迁泗州旴眙县。先伯
考五一公十有二岁，先考才八岁。先祖营于泗州，置
田治产，及卒，家日消，由是五一公迁濠州锺离县，其
后因至锺离居。先伯考性淳良，务本积德，与人无疾
言忤意，乡里称善人。先伯娶刘氏，生子四人：重一公、
重二公。重三公生盱眙，重五公生锺离。先考君娶徐
氏，泗州人，长重四公生盱眙重六公。重七公生五河
县某，其季也，生迁锺离。后戊辰年，先伯考有孙六人，
兴兵以来，相继而没。先兄重四公有子曰文正，今为
大都督。重六、重七俱绝嗣。曩者父母因某自幼多疾，
舍身皇觉寺中。甲申，父母长兄俱丧，次兄守业，又次
兄出赘刘氏。某托迹缁流。至正二十四年，天下大乱，
诸兄皆亡，淮兵大起，掠入行伍，乃招集义旅，兵力渐
众，因取滁和。龙凤二年，帅师渡江，驻兵太平。常念先
考君常言，“世为朱巷人，宗族俱有。平日每有乡土之
念，即访朱故宗族之所”，遂调兵取句容。明年克金陵，
而朱“巷距城四十里，举族父兄昆弟四十馀人至，始
得与之叙长幼之礼，行亲睦之道。”但朱氏世次，自仲
八公之上，不可复考。今自仲八公为高、曾而下，皆起
家江左，历世墓在朱巷，惟先祖葬泗州，先考葬锺离，
此我朱氏之源流也。爰自金陵太平，驻节开府，为基
本之地，实乡郡焉。屡次征伐，拓地吴、楚、瓯、越，方数千
里，由是屡膺显爵。“乃龙凤九年三月十四日，内降制
书，曾祖考称为资德大夫、江南等处行中书省右丞、
上护军、司空、吴国公。祖妣吴氏，吴国夫人。先祖考称
为资德大夫江南等处行中书省平章政事、上柱国、
司徒、吴国公。祖妣王氏，吴国夫人。先府君开府仪同
三司、录军国重事、平西右”丞相吴国公先妣陈氏吴
国夫人，以闰三月十三日祗谒先茔，焚黄告祭，遵旧
典也。重念报本，礼行宜厚。今勉建事功，匪由己能，实
荷先世灵长之泽，垂衍后昆，宜得报恩三代，并为上
公，以遂为子孙者之至愿。《书》曰：“作善降之百祥，积善
之家，必有馀庆。”先祖父积功累善，天之报施，茂于厥
后。凡我子孙皆当体祖宗之心，蹈德存仁，以永其绪
于无穷，是我之所望也。于是备书于后，以传信将来
有所考焉。

《汉书萧望之传》：望之子育，少与陈咸、朱博为友，著闻
当世。往者有王阳、贡禹，故长安语曰：“萧、朱结绶，王、贡
弹冠。”言其相荐达也。育与博后有隙，不能终，故世以
交为难。

《名山藏臣林记》：“李文忠，字思本，少名保儿，盱眙人。父
贞，娶高帝姊，渔泗水上。久之，高帝姊卒，保儿方十二。
贞闻帝起淮右，携之军中见帝，保儿牵帝衣，帝喜且
泣，赐以己姓，名曰文忠。吴元年诰曰：‘甥文忠幼育帐
下，比于吾儿。弓马文艺，靡不闲贯。弱冠起军中，佥院
金华，开省严陵，平乌龙，破苗獠，援诸全，陷阵冲锋，如’”
遇枯朽。比者直𢭏临安，克其坚城，安堵如故。朕自起
淮右，奄至江左，同心一力，诸勋有之，国戚蔑如。惟尔
文忠，亲则舅甥，恩则父子，谋尽劳与诸勋并。是用
加尔荣禄大夫、“浙江行中书省平章，作镇兹土，复尔
故姓，尔其勖之。”

沐英，字文英，定远人，故姓李，又姓木，乃姓“沐”也。八岁，
父母死，帝得之兵间。时帝年二十五，未子，与孝慈皇后养为子，姓之朱，名之“文英。”与懿文太子同食。起英
温爽有姿概，机颖过人。入侍帷幄，昼夜勤励，目无迕
视，帝深器之。年十八，授帐前都尉，守京口。久之，升广
武卫亲军指挥使。洪武元年以所部从取铅山，下崇
“安。会汤和攻陈友定于延平，取之。其故将子隆负固
不服，英与裨将蔡玉夹攻，生得子隆将谷保，尽定闽
地。高帝曰：‘毋李尔李，毋朱我朱’。与之木姓，而名曰‘英’。”
《明外史何文辉传》：“文辉，字德明，滁人。太祖下滁州，得
文辉，年始十四，抚为己子，冒国姓。及长，授总制。久之，
擢江西行省左丞，复姓何氏。初，太祖”多蓄义子，与诸
将士分守诸路。周舍守镇江，道舍守宁国，马儿婺州，
柴舍真童守处州，金刚奴守衢州，皆义子也。周舍者
沐英，故军中又呼“沐舍。”“马儿”者徐司马。“柴舍”者朱文
刚，与胡大海、耿再成死处州难，而道舍即文辉也。其
人率皆以功名显，惟真童、金刚奴无考。又有朱文逊
者，亦以义子前死太平。

《徐司马传》：“司马字从政，小字马儿，扬州人。元末兵乱，
年甫九岁，弃道旁。太祖得之，因养为子，冒国姓。既长，
诏复徐姓。”

《名山藏典谟记》：“武宗正德四年十二月，阅武西内，予
冒国姓称义子者朱铎等十一人为锦衣卫百户，朱
玺等四人为所镇抚。”

五年九月，封义子锦衣卫指挥同知朱德为永寿伯。
七年九月，赐义子百二十七人。《国姓》则永寿伯朱德、
都督朱宁、朱安为之首，其次朱国、朱福、朱刚，皆至都
督。最下镇、抚，旗舍列籍锦衣、腾骧诸卫，盖皆中官厮
养，市井桀黠，偶悦上心，遂蒙收赐。而朱采、朱静、朱满、
朱恩、朱规五人者，来自亡寇，得幸于上云。

八年五月，御史贺泰谏赐《义子姓》，外调之。

九年八月，上设东西两官厅禁中，视团营练兵。以太
监张忠领东，边将许泰领西。复设勇士营，领以神周、
刘晖，皆赐国姓，为义子。四镇兵号“外四家”，复使江彬
兼统之。上自领中官善骑射者为一营，曰中军。
十二年六月，赐后军左都督许泰、前军右都督张洪
国姓。

十三年五月，赐群小赐姓者朱山等十人，俱为锦衣
卫小旗。六月，调陞绥德卫副千户，钦为锦衣正千户，
更姓“朱。”

十四年二月，赐左都督刘晖、《神周》都督佥事李琮国
姓。

《臣林杂记》：“钱宁者，本镇安人。太监钱能镇守云南。宁
幼鬻为家奴。能死事，刘瑾专顺，因得见武宗，能左右
手拓弓，武宗悦之，赐国姓，为‘义子’。”

江彬者，宣府人，为大同游击将军。武宗好兵事，钱宁
言彬于上，上召见彬。彬为人黠悍，狠忍谈兵，上前高
自称诩。上悦之，以为左都督，赐之国姓，留侍豹房。
《明大政纪》。正德十四年三月，武选郎中黄巩疏言：“陛
下临御以来，祖宗纲纪坏于佞幸，天下知有权臣而
不知有陛下，皆宁忤陛下而不敢忤权臣。江彬本行
伍庸流，凶狠傲诞。陛下赐以国姓，封以伯爵，托以腹
心，付以提督京营之寄，此养乱之道也。彬外挟边卒，
内拥兵权，骑虎之势，不乱不止。天下之人切齿唾骂，
皆欲食彬之肉。何不去彬以谢天下？”上怒，诏下狱。十
月，禁民不许养猪及易卖宰杀，违者发极边卫分充
军。以猪音同国姓，故严旨禁之，远近流传，旬日之间，
直省各处城市乡村地方，猪尽减价贩卖，其小者皆
埋弃。